กรุงศรีคุยรูดปรื๊ดโต15%
ฐานลูกค้าพุ่งขึ้นตามค่าแรงคาดปีนี้ยอดใช้2.1แสนล้าน
21 มิ.ย. 2555

ฐานลูกค้าพุ่งขึ้นตามค่าแรงคาดปีนี้ยอดใช้2.1แสนล้าน
กรุงศรีคอนซูมเมอร์รับอานิสงส์ รับผลค่าจ้างขั้นต่ำ เงินเดือนข้าราชการเพิ่ม ยอดใช้จ่ายผ่านบัตรโต 15%
นายฐากร ปิยะพันธ์ กรรมการผู้จัดการ กรุงศรีคอนซูมเมอร์ เปิดเผยว่า ในปีนี้คาดว่ายอดใช้จ่ายผ่านบัตรเครดิตในกลุ่มกรุงศรีคอนซูมเมอร์จะมีอัตราเติบโตเพิ่มขึ้นประมาณ 15% หรือ 2.1 แสนล้านบาท ซึ่งเป็นผลมาจากการเพิ่มการปรับค่าจ้างขั้นต่ำวันละ 300 บาท เมื่อเดือน เม.ย.ที่ผ่านมา การเพิ่มรายได้ข้าราชการเป็นเดือนละ 1.5 หมื่นบาท รวมถึงภาวะเงินเฟ้อที่ทำให้ราคาสินค้ามีราคาสูงขึ้น และภาวะเศรษฐกิจที่ยังเติบโตดี ทำให้ลูกค้าใช้จ่ายเพิ่มขึ้น และกลุ่มกรุงศรีคอนซูมเมอร์ก็สามารถขยายฐานลูกค้าได้มากขึ้นด้วย
“การที่ลูกค้ามีรายได้เพิ่มขึ้น ทำให้กลุ่มที่เคยมีรายได้ต่ำกว่า 8,000-1.5 หมื่นบาท มีโอกาสเข้ามาเป็นลูกค้าของกรุงศรีมากขึ้น อย่างเช่น เฟิร์สช้อยส์ที่ให้บริการสินเชื่อส่วนบุคคล หลังจากค่าจ้าง 300 บาท มีผลบังคับฐานลูกค้าเราก็โตถึง 25% และมียอดสินเชื่ออยู่ประมาณ 3.3 หมื่นล้านบาท” นายฐากร กล่าว 
อย่างไรก็ตาม ในส่วนของการจ่ายหนี้คืนนั้น พบว่าช่วง 2 ปีที่ผ่านมา ยอดการจ่ายหนี้คืนเต็ม 100% เมื่อถึงเวลาเรียกเก็บหนี้ก็มีเพิ่มมากขึ้น ขณะที่การจ่ายหนี้ขั้นต่ำลูกค้าก็จ่ายเพิ่มเป็น 15% จากที่กำหนดไว้ 10% จึงส่งผลให้หนี้ที่ไม่ก่อให้เกิดรายได้ หรือเอ็นพีแอล ลดลงเหลือ 1.1% เมื่อเทียบกับปี 2554 ที่อยู่ที่ 1.3% และตลาดเฉลี่ยอยู่ที่ 2%
นายฐากร กล่าวว่า ส่วนแผนการตลาดในปีนี้ กรุงศรีคอนซูมเมอร์วางจะรุกต่อไปข้างหน้า เพื่อครองความเป็นที่ 1 ด้วยกลยุทธ์ The Power of Synergy ด้วยการผนึกกำลังกับบริษัทในเครือทั้งธนาคารกรุงศรีอยุธยาที่มี 600 สาขา และบริษัทในเครือกรุงศรี รวมถึงพันธมิตรทางธุรกิจกับ โฮมโปร เทสโก้ โลตัส เซ็นทรัล อย่างต่อเนื่อง ซึ่งเป็นรูปแบบพิเศษของการมีพันธมิตร
ร่วมทุนในกลุ่มกรุงศรีคอนซูมเมอร์ ซึ่งจะเป็นแนวทางในการเติบโตร่วมกันระหว่าง พันธมิตรทางธุรกิจ และ
กรุงศรีคอนซูมเมอร์ในอนาคต
ในปีนี้กรุงศรีคอนซูมเมอร์ตั้งเป้าเติบโต 16% โดยในช่วงไตรมาสแรกของปีนี้มียอดการใช้สินเชื่อหมุนเวียนผ่านบัตรในเครือกรุงศรีคอนซูมเมอร์แล้วสูงถึง 4.5 หมื่นล้านบาท ขยายตัว 14% ทำให้มั่นใจว่าด้วยกลยุทธ์ The power of synergy จะเป็นพลัง
สำคัญในการผลักดันธุรกิจของกรุงศรีคอนซูมเมอร์ให้ก้าวไปข้างหน้า ครองความเป็น Number 1 ตามเป้าหมายที่
ตั้งไว้อย่างแน่นอนโดยยอดสินเชื่อคงค้างเมื่อเดือน เม.ย.ที่ผ่านมาอยู่ที่ 9 หมื่นล้านบาท และคาดว่าสิ้นปีนี้จะเพิ่มเป็น 9.5 หมื่นล้านบาท แบ่งเป็นสินเชื่อบัตรเครดิตและสินเชื่อส่วนบุคคลอย่างละครึ่ง มีฐานลูกค้าเพิ่มเป็น 5.5 ล้านราย จากปัจจุบันอยู่ที่ 5.3 ล้านราย